নবান্ন অভিযানের ডাক রাতদখলের আন্দোলনকারীর

কলকাতা: আরজি কর কাণ্ডের (R G Kar Issue) ৬ মাস পরও সুবিচার পাননি অভয়া। এবার নবান্ন অভিযানের ডাক (Nabanna March R G Kar Issue) দিল রাতদখলের আন্দোলনকারীর। ১৬ জানুয়ারি তাঁরা প্রথমে রানি রাসমণি রোডে অবস্থান করবেন। পরে নবান্নতে ডেপুটেশন জমা দেবেন তাঁরা। আরজি করের নির্যাতিতার বিচারের দাবিতে গত ১৪ অগস্ট রাত দখলের পথে নেমেছিল শহর থেকে জেলা থেকে সারা দেশের মহিলারা। বিচারের দাবিতে অনশন আন্দোলনে বসেছিলেন জুনিয়র ডাক্তাররা। প্রসঙ্গত আরজি কর কাণ্ডের ৫ মাসের বেশি হয়ে গিয়েছে কিন্তু কোনও সুবিচার মেলেনি এখনও। সিবিআই তদন্তের ওপর উঠে এসেছে একাধিক প্রশ্ন। সিবিআইয়ের বিরুদ্ধে ক্ষোভ উগরে দিয়েছেন আন্দোলনকারীরা। এবার ফের পথে নামতে চলেছে রাতদখলের আন্দোলনকারীরা।

রাত দখল আন্দোলনের নেত্রী শতাব্দী দাস জানান, অভয়ার ন্যায় বিচারের দাবিতে ১৪ আগস্টের ঐতিহাসিক রাত থেকে আমরা মেয়ে, ট্রান্স ও ক্যুয়ার মানুষেরা পথে ছিলাম। দীর্ঘদিন হয়ে গেলেও এখনও বিচার অধরা। আগামী ১৬ জানুয়ারি রানি রাসমণি রোডে অবস্থান করব ও নবান্নতে ডেপুটেশন জমা দেব। আমরা আবেদন করছি ওইদিন নবান্ন অভিযানে বাংলার সব মেয়ে-ট্রান্স-ক্যুয়ার মানুষরা আসুক। তিনি আরও জানান, “এই অবস্থানে রাজনৈতিক দলের মহিলারা আসতে পারেন। কিন্তু আমাদের সবাইকে দলীয় পতাকা ছাড়া এই কর্মসূচিতে আসতে হবে”।